กระทรวงสาธารณสุขร่วมภาคเอกชน เดินหน้าจัดระบบการแพทย์ฉุกเฉินครบวงจรในพื้นที่ EEC ยกระดับการให้บริการการแพทย์ฉุกเฉิน
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า กระทรวงสาธารณสุขให้ความสำคัญกับการพัฒนาระบบการแพทย์ฉุกเฉิน ที่ผ่านมาสถาบันการแพทย์ฉุกเฉินแห่งชาติได้พัฒนาครอบคลุมทั้งทางบก น้ำ และอากาศ ซึ่งหลังจากสถานการณ์โควิด -19 คลี่คลาย เขตพัฒนาพิเศษภาคตะวันออก (EEC) จะเป็นพื้นที่สำคัญในการต้อนรับนักท่องเที่ยวและนักลงทุน ขับเคลื่อนภาคเศรษฐกิจ ท่องเที่ยว และอุตสาหกรรม จึงหารือกับภาครัฐและเอกชนในการจัดระบบบริการการแพทย์ฉุกเฉินแบบบูรณาการครบวงจร พื้นที่ EEC ขยายบริการลําเลียงผู้ป่วยทางเฮลิคอปเตอร์ (HEMS) ให้มีความพร้อม ตั้งแต่เกิดเหตุ แจ้งเหตุ ตอบโต้ และประสานงานทุกหน่วยงานที่เกี่ยวข้อง รวมถึงทรัพยากรทั้งบุคลากร เครื่องมือ ยา เวชภัณฑ์ ยานพาหนะ สถานที่ และวิธีการปฏิบัติ เพื่อช่วยเหลือทุกชีวิตอย่างมีประสิทธิภาพ ลดการเสียชีวิตและความพิการ สร้างความปลอดภัยแก่ประชาชนและสร้างความเชื่อมั่นด้านเศรษฐกิจแก่นักลงทุนและนักท่องเที่ยวด้าน ร.อ.นพ.อัจฉริยะ แพงมา เลขาธิการสถาบันการแพทย์ฉุกเฉินแห่งชาติ กล่าวว่า ระบบการแพทย์ฉุกเฉินด้วยอากาศยานของไทย เป็นการบริการสาธารณะลำเลียงผู้ป่วยฉุกเฉินด้วยอากาศยานภายใต้ระบบการแพทย์ฉุกเฉินผ่านหมายเลข 1669 เพิ่มโอกาสการรอดชีวิตให้กับผู้ป่วยฉุกเฉินในพื้นที่ห่างไกล หรือยากต่อการเข้าถึง ส่งเสริมให้ได้รับบริการอย่างเท่าเทียม โดยปีงบประมาณ 2565 มีการปฏิบัติการฉุกเฉิน 1,809,400 ครั้ง ผู้ป่วย 1,808,799 ราย ส่วนในพื้นที่ EEC มีการปฏิบัติการฉุกเฉิน 78,925 ครั้ง ผู้ป่วยฉุกเฉิน 78,893 ราย ทั้งนี้ มีแผนจะขยายการให้บริการให้ครอบคลุมทั่วประเทศ โดยจะมีการลงพื้นที่สำรวจเพื่อเตรียมการต่อไป